Pulizija fuq xogħlu Il-kriminali ilhom jipprovaw jabbużaw mill-opportunitajiet li toffri dinja li kull ma jmur qed issir dejjem iżjed globalizzata, kif jidher mit-3,600 organizzazzjoni kriminali internazzjonali li attwalment qed joperaw fl-UE. Il-PE nieda kumitat speċjali biex jinvestiga l-problema u joħroġ bl-aħjar modi possibbli biex dawn jiġu miġġielda. Il-kumitat ikkonsulta ma' kważi 150 awtorità u espert matul 18-il xahar, u wara, Salvatore Iacolino, membru Taljan tal-Grupp PPE, abbozza r-rapport finali. Fit-23 ta' Ottubru, il-Parlament approva r-rapport fil-plenarja u adotta riżoluzzjoni mhux leġiżlattiva li tistipula pjan ta' azzjoni tal-UE għall-2014–2016 għall-ġlieda kontra l-kriminalità organizzata fil-livelli nazzjonali, Ewropej u internazzjonali. Ir-rapport appella għal armonizzazzjoni tal-leġiżlazzjoni Ewropea sabiex ikun possibbli li l-kriminalità organizzata tiġi affrontata b'mod aktar effikaċi. Din għandha tinkludi l-istess definizzjoni ta' kriminalità organizzata, korruzzjoni u ħasil tal-flus għal kull Stat Membru, kif ukoll kooperazzjoni ġudizzjarja u tal-pulizija aħjar u t-twaqqif tal-kariga ta' prosekutur pubbliku Ewropew għall-koordinament u t-titjib tal-investigazzjonijiet nazzjonali. Barra minn hekk, il-kumitat qed jappella għat-tħassir tas-segretezza bankarja u għall-eliminazzjoni tar-rifuġji fiskali tal-UE b'mod li jinxtorbu r-riżorsi finanzjarji tal-kriminali. Iktar informazzjoni Il-kriminalità organizzata, il-korruzzjoni u l-ħasil tal-flus Aqsam din il-paġna ma' ħaddieħor: Irreġistra biex tirċievi l-aġġornamenti b'mail